CELEX: 32013D0518
Language: ro
Date: 2013-10-21 00:00:00
Title: 2013/518/UE: Decizia de punere în aplicare a Comisiei din 21 octombrie 2013 de modificare a părții 1 din anexa E la Directiva 92/65/CEE a Consiliului în ceea ce privește modelul de certificat de sănătate pentru animalele care provin din exploatații [notificată cu numărul C(2013) 6719]  Text cu relevanță pentru SEE

23.10.2013   
            
            
               RO
            
            
               Jurnalul Oficial al Uniunii Europene
            
            
               L 281/14
            
         DECIZIA DE PUNERE ÎN APLICARE A COMISIEI
   din 21 octombrie 2013
   de modificare a părții 1 din anexa E la Directiva 92/65/CEE a Consiliului în ceea ce privește modelul de certificat de sănătate pentru animalele care provin din exploatații
   [notificată cu numărul C(2013) 6719]
   (Text cu relevanță pentru SEE)
   (2013/518/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 92/65/CEE a Consiliului din 13 iulie 1992 de definire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, reglementărilor comunitare specifice prevăzute la punctul I din anexa A la Directiva 90/425/CEE (1), în special articolul 22 primul paragraf,
   întrucât:
   
               (1)
            
            
               Articolul 10 din Directiva 92/65/CEE stabilește cerințele de sănătate animală care trebuie respectate pentru ca pisicile, câinii și dihorii domestici să poată face obiectul comerțului în cadrul Uniunii. Acesta prevede, printre altele, că aceste animale trebuie să îndeplinească condițiile prevăzute la articolul 6 și, după caz, la articolul 7 din Regulamentul (UE) nr. 576/2013 al Parlamentului European și al Consiliului din 12 iunie 2013 privind circulația necomercială a animalelor de companie și de abrogare a Regulamentului (CE) nr. 998/2003 (2).
            
         
               (2)
            
            
               Articolul 6 din Regulamentul (UE) nr. 576/2013 prevede, printre altele, că aceste animale trebuie să fie însoțite de un document de identificare în formatul unui pașaport în conformitate cu modelul care urmează să fie adoptat de Comisie. Modelul pentru pașaportul în cauză este prevăzut în anexa III la Regulamentul de punere în aplicare (UE) nr. 577/2013 al Comisiei din 28 iunie 2013 privind modelele de documente de identificare pentru circulația necomercială a câinilor, pisicilor și dihorilor domestici, stabilirea de liste de teritorii și țări terțe și cerințele referitoare la format, punere în pagină și limbă ale declarațiilor care atestă respectarea anumitor condiții prevăzute în Regulamentul (UE) nr. 576/2013 al Parlamentului European și al Consiliului (3).
            
         
               (3)
            
            
               Articolul 7 din Regulamentul (UE) nr. 576/2013 prevede că statele membre pot autoriza, în anumite condiții, circulația necomercială pe teritoriul lor dinspre alte state membre a câinilor, pisicilor și dihorilor domestici tineri care nu au fost vaccinați împotriva rabiei sau care au fost vaccinați, dar încă nu au dobândit imunitatea la boală. Dacă autorizează o astfel de circulație, statele membre informează publicul prin intermediul unor pagini de internet pentru care Comisia oferă un link pe pagina sa de internet, care pot fi utilizate în scopuri comerciale
            
         
               (4)
            
            
               În plus, articolul 10 din Directiva 92/65/CEE prevede că pisicile, câinii și dihorii domestici sunt însoțiți de un certificat de sănătate care corespunde specimenului din partea 1 a anexei E la regulamentul respectiv.
            
         
               (5)
            
            
               În urma abrogării Regulamentului (CE) nr. 998/2003 al Parlamentului European și al Consiliului din 26 mai 2003 privind cerințele de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (4) prin Regulamentul (UE) nr. 576/2013, este necesar să se modifice modelul acestui certificat de sănătate animală în scopul de a înlocui trimiterile la Regulamentul (CE) nr. 998/2003 cu trimiteri la Regulamentul (UE) nr. 576/2013.
            
         
               (6)
            
            
               Certificatul de sănătate prezentat în partea 1 a anexei E la Directiva 92/65/CEE ia în considerare Regulamentul (UE) nr. 388/2010 al Comisiei din 6 mai 2010 de punere în aplicare a Regulamentului (CE) nr. 998/2003 al Parlamentului European și al Consiliului privind numărul maxim de animale de companie din anumite specii care fac obiectul circulației necomerciale (5) care prevede că cerințele și verificările prevăzute de Directiva 92/65/CEE se aplică deplasării a mai mult de cinci animale de companie în cazul în care animalele sunt deplasate într-un stat membru din alt stat membru sau din una dintre țările terțe enumerate în secțiunea 2 a părții B din anexa II la Regulamentul (CE) nr. 998/2003.
            
         
               (7)
            
            
               Normele prevăzute în Regulamentul (UE) nr. 388/2010 au fost revizuite și incluse în Regulamentul (UE) nr. 576/2013. Trimiterile la Regulamentul (UE) nr. 388/2010 în modelul de certificat de sănătate prezentat în partea 1 a anexei E la Directiva 92/65/CEE ar trebui, prin urmare, să fie eliminate.
            
         
               (8)
            
            
               Prin urmare, Directiva 92/65/CEE ar trebui modificată în consecință.
            
         
               (9)
            
            
               Pentru a se evita perturbarea comerțului, utilizarea certificatelor de sănătate emise în conformitate cu partea 1 din anexa E la Directiva 92/65/CEE înaintea datei de aplicare a prezentei decizii ar trebui să fie autorizată pentru o perioadă de tranziție, cu anumite condiții.
            
         
               (10)
            
            
               Prezenta decizie ar trebui să se aplice de la data aplicării Regulamentului (UE) nr. 576/2013.
            
         
               (11)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Partea 1 din anexa E la Directiva 92/65/CEE se înlocuiește cu textul din anexa la prezenta decizie.
   Articolul 2
   Pentru o perioadă de tranziție până la 29 aprilie 2015, statele membre pot autoriza schimburile comerciale cu câini, pisici și dihori domestici din exploatații, care sunt însoțiți de un certificat de sănătate emis cel târziu la 28 decembrie 2014 în conformitate cu modelul prezentat în partea 1 a anexei E la Directiva 92/65/CEE în versiunea sa înainte de modificările introduse prin prezenta decizie.
   Articolul 3
   Prezenta decizie se aplică din 29 decembrie 2014.
   Articolul 4
   Prezenta decizie se adresează statelor membre.
   
      Adoptată la Bruxelles, 21 octombrie 2013.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 268, 14.9.1992, p. 54.
   
      (2)  JO L 178, 28.6.2013, p. 1.
   
      (3)  JO L 178, 28.6.2013, p. 109.
   
      (4)  JO L 146, 13.6.2003, p. 1.
   
      (5)  JO L 114, 7.5.2010, p. 3.
   
      ANEXĂ
      
         „Partea 1 –   Certificat de sănătate pentru schimburile comerciale cu animale provenite din exploatații (ungulate, păsări vaccinate împotriva gripei aviare, lagomorfe, câini, pisici și dihori domestici) 92/65 EI